MINUTI 


KAMRA TAD-DEPUTATI


IL-ĦMISTAX-IL PARLAMENT


KUMITAT PERMANENTI DWAR IL-KONTIJIET PUBBLIĊI


LAQGĦA NRU 2


L-Erbgħa, 19 ta’ Awwissu, 2026

Il‑Kumitat Permanenti dwar il‑Kontijiet Pubbliċi ltaqa’ fil‑Parlament, il‑Belt Valletta, fis-2.07 p.m. 

L-Onor. Darren Carabott, President tal-Kumitat, ippresieda.


PREŻENTI

L-Onor. Ramona Attard, l-Onor. Eve Borg Bonello, l-Onor. Graham Bencini, l-Onor. Alex Muscat, l-Onor. Deborah Schembri u l-Onor. Nigel Vella kienu preżenti.


TALBA

L-Iskrivan qal it-talba.


KORRISPONDENZA

Iċ-Chairperson informa lill-Kumitat dwar:

Dok 1	Ittra datata 29 ta’ Lulju 2026, mibgħuta mill-membri tan-naħa tal-Gvern fuq il-PAC lill-Awditur Ġenerali li permezz tagħha ressqu talba uffiċjali sabiex l-Uffiċċju Nazzjonali tal-Verifika jagħmel aġġornament tar-rapport bl-isem High Level Review: Enemalta’s Planning and Investment in the Local Electricity Distribution Network maħruġ mill-istess Uffiċċju f’Lulju 2024; u

Dok 2	Ittra datata 30 ta’ Lulju 2026, mibgħuta mill-Awditur Ġenerali, is-Sur Charles Deguara, lill-Onor. Alex Muscat bħala membru fil-PAC, li fiha kkonferma li rċieva t-talba tal-membri tan-naħa tal-Gvern fuq il-PAC għal aġġornament tar-rapport tal-Uffiċċju Nazzjonali tal-Verifika bl-isem High Level Review: Enemalta’s Planning and Investment in the Local Electricity Distribution Network maħruġ f’Lulju 2024 u informa lill-istess membri li l-Uffiċċju tiegħu kien diġà beda x-xogħol fuq il-follow-up audit li kien qed jintalab.





[bookmark: _Hlk104732184]DISKUSSJONI DWAR IL-PROĊEDURA LI KELLHA TIĠI ADDOTTATA MILL-KUMITAT MATUL DIN IL-LEĠIŻLATURA  

Iċ-Chairperson informa lill-Kumitat li skont il-ftehim milħuq fil-laqgħa preċedenti, id-diskussjoni fuq il-proċedura li kellha tiġi addottata mill-Kumitat matul il-Leġiżlatura preżenti kienet se ssir b’mod informali. Għaldaqstant il-laqgħa tal-Kumitat kienet se tiġi sospiża sabiex tkun tista’ ssir id-diskussjoni. 

Fis-2.11 p.m. il-laqgħa kienet sospiża u rriżumiet fis-2.34 p.m.

Iċ-Chairperson spjega li wara d-diskussjoni li kienet saret b’mod informali, il-Kumitat qabel li filwaqt li kellu jibqa’ jimxi mar-regoli informali li mexa bihom fil-Leġiżlatura preċedenti, kienet se tibqa’ għaddejja diskussjoni permezz ta’ emails bejn il-membri tal-Kumitat dwar xi emendi għar-regoli eżistenti jew żieda ta’ regoli ġodda li jistgħu jkunu meħtieġa. 

Il-Kumitat qabel li għal-laqgħa li jmiss, li għandha ssir fis-7 ta’ Ottubru 2026, għandu jkun mistieden l-Awditur Ġenerali jew rappreżentant tal-Uffiċċju Nazzjonali tal-Verifika sabiex jagħmel preżentazzjoni dwar il-ħidma tal-istess Uffiċċju. Sussegwentement, fil-laqgħa ta’ wara, li għandha ssir fl-14 ta’ Ottubru 2026, issir preżentazzjoni mill-Uffiċċju Nazzjonali tal-Verifika dwar ir-rapport fuq l-Enemalta, kif maqbul fl-ewwel laqgħa tal-Kumitat. 


Fis-2.36 p.m. il-Kumitat aġġorna għal nhar l-Erbgħa, 7 ta’ Ottubru 2026, fis-2.00 p.m.






						STEPHEN GRECH
						SKRIVAN TAL-KUMITAT





KONFERMATI

